
Արտօնեցէք որ երկու մէջբերումներով սկսիմ։ 
1917-ին, Թորգոմ Եպիսկոպոս Գուշակեան հետեւեալ բառերով կը նկարագրէր հնդկահայութեան վիճակը. «Ինչ որ ցաւով տեսած էի Մատ-րասի, Պոմպէյի եւ նոյն իսկ Կալկաթայի մէջ, տեսայ այստեղ [Ռանգունի մէջ]. այն է՝ շաբթուան ընթացքին, ո՛չ առաւօտ եւ ո՛չ երեկոյ, չեն կատարեր ժամերգութիւն, եւ կը գոհանան լոկ Կիրակիի պատարագով, որուն կէսի՛ն միայն կը հասնի ժողովուրդը, միշտ»։ (Հնդկահայք, էջ 227)։ 
Ան կը շարունակէ Պաթաւիայի մասին. «Երկրորդ կէտը, որուն մասին պիտի չկրնայի երբեք լռել, հոգեւոր եւ եկեղեցական կեանքի հարցն է։ Կանխեմ ըսել թէ ամբողջ Ճավայի մէջ միայն մէկ Եկեղեցի եւ միակ քահանայ մը կան, երկուքն ալ Պաթաւիայի մէջ։ «Ջրօրհնէքի (Ջուղայեցիք այսպէս կը կոչեն Ծննդեան տօնը) եւ Սուրբ Յարութեան առաւօտներուն անգամ, հազիւ քանի մը անձինք ներկայ կը լինին Պատարագին». այսպէս կ՚ըսէր անգամ մը ինծի քահանան, ողբարկու նայուածքի մը անսահման տրտմութեամբը։ 
… Կան ներքին եւ աւելի իրական պատճառներ, որոնք ամէն տեղ մեր հոգեւոր եկեղեցական կեանքին ամենէն ցաւոտ կողմը կը շինեն, ու հոս՝ թէեւ փոքր, բայց աւելի խոր վէրքով մը։ 
Միայն շէնքը, միայն այդ փոքրիկ տաճարն է որ, իր սիրուն կաթողիկէովն ու գեղեցիկ սիւնագաւիթներովը, կրնայ տակաւին ազդել սիրտերու վրայ, ու ըսել քեզի թէ կրօնական զգացման կայծ մը կայ դեռ հոս՝ կարօտ բոցավառող շունչի մը կրակին։ Պաշտամունքը, որ մարմինն է կրօնքին, բովանդակապէս մերկացած իր վայելչութիւններէն, բեմը որ պիտի պատմէր իր վրայ սրբագործուած խորհուրդին սքանչելիքը՝ յաւէտ համրացած, ու պաշտօնեան՝ բարի ու ազնիւ անձ՝ բայց իսպառ զուրկ իր դերին պարտադրած մտաւորական ու անձնական հմայքէն, ի՞նչպէս պիտի կրնային մշակել հոգեւոր կեանք այս ժողովուրդին մէջ, եւ ո՞վ պիտի կրնար մեղադրել այս վերջինը, երբ ան հետզհետէ կը սկսէր մոռնալ իր Եկեղեցիին ճամբան։ 
Ու ամբողջ կղզիին հայութեան մէջ սակաւադէպ չեն դժբախտաբար ծնունդները, որոնք տարիներով եւ երբեմն ընդմիշտ կը մնան առանց մկրտութեան ու մեռոնի, ամուսնութիւնները՝ որոնք հարկադրուած են յաճախ շատանալ միմիայն քաղաքական նուիրագործումով։ Բայց ասիկա կորուստին տեսանելի կողմն է միայն։ Ո՞ր անկեղծ հայը պիտի կարենար անտեսել անհունապէս ողբալի այն կացութիւնը որ հետզհետէ կը գոյանայ ընտանիքներու եւ ընկերական այն շրջաններուն մէջ, ուր ազգայնապէս եւ հոգեւորապէս կազդուրիչ ձայն մը չի լսուիր Աւետարանի եւ Եկեղեցւոյ անունով։ Սուրաբայայի [Ճավայի արեւելեան նաւահանգիստը] մէջ կա՛մ այլուր, Եկեղեցւոյ շէնք մը չգտնուելուն հարցը դեռ այնքան ծանր չէ ինծի համար քան թէ զարգացեալ եւ բանիբուն քահանայ մը, Պաթաւիա բնակելով եւ տարին քանի մը անգամ շրջելով բոլոր հայաբնակ վայրերը, կրնար շատ գործ կատարել սիրտերէն ներս մտցնելով կրօնի մխիթա-րութիւնը, զգուշացնելով երիտասարդները օտար ձեռքեր խնդրելէ, կազ-մելով ամէն տեղ ընկերակցութիւններ, որոնց ձկտումն եւ նպատակն ըլլար ազգային կեանքի պահպանումը։ Այս ամէնը կրնար կատարուիլ հոս անձնուէր ու ձեռնհաս կրօնաւորի մը ձեռքով միայն, ու այս է որ կը պակսի. ահա՛ ծանրագոյն հարցը»։ (Նոյն, էջ 286–288)։
Իսկ 1927-ին, Մերուժան Քհնյ. Տէր-Խոսրով հետեւեալը կը գրէր. «Հայ եկեղեցին ամէն բանէ առաջ պէտք է վերակազմէ իր եկեղեցականութիւնը։ Կը կրկնեմ, բարեփոխութիւն եւ վերակազմութիւն հայ եկեղեցականութ-եան։ 
Թողէ՛ք եկեղեցին, մի վրդովէք անոր դարաւոր հմայքը։ Եթէ ծերացած է, միշտ քաջ առողջ է ան, եթէ ալեւորած է՝ միշտ կորովի, եթէ տարէց՝ բայց միշտ երիտասարդ է ան։
Դարձուցէք ձեր ուշադրութիւնը դէպի այն միւս տաճարները, ուր պէտքը այնքան զգալի է հիմնական վերանորոգումի մը։
Թրծեցէք անոնց հիմերը կորովի ու նկարագրի կենդանութեան շա-ղախով։ Ձեր արիւնովը ու քրտինքովը դրոշմեցէք անոնց ճակտին դպրոց վերտառութիւնը։ Զարդարեցէք անոնց սիւները սրբազօծ բարոյականով եւ գմբեթազարդեցէք զայն առողջ դաստիարակութեան բարձրաքանդակ հովանիով մը։ Դրէք նոր սերունդին մատներուն տակ մայրենի գրիչը որ պիտի գծագրէ անոնց նայուածքին տակ ուշադիր այբուբէնը, ու այդ սուրբ տառերով սորվեցուցէք խմբագրել անոնց եկեղեցի ու կրօնք բառերը ու անոնցմէ շաղկապուած ազգ ու ապագայ նախադասութիւնները, որոնց համադրութենէն պիտի կարդայ իր ցեղը»։ (Հայ Եկեղեցականութիւնը եւ իր Դերը, Փարիզ, 1927, էջ 37)։
Որքա՜ն այժմէական կը հնչեն երկու հայ հոգեւորականներուն վկայութիւնները…։ 
Անցնինք բուն նիւթին։
2006-ին ժողովականներուս պատրաստած օրակարգը թէեւ Հայ եկեղեցաբանութեան սահմանում գլխակարգումին տակ կը նախատե-սէր Հայ Եկեղեցւոյ աստուածաբանական սահմանումով սկսիլ Հայ Եկե-ղեցւոյ կանոնական վիճակի քննարկումը, սակայն անհրաժեշտ կը նկա-տեմ այս ժողովին ամփոփ կերպով ներկայացնել ընդհանուր ներածական մը եւ եկեղեցաբանութեան աստուածաշնչական հիմերը՝ որպէս ենթահող յաջորդ ենթաբաժիններուն եւ պատշաճ կը համարեմ հայ եկեղեցա-բանութեան սահմանումը վերաենթարկել հետեւեալ ութը գլխակարգում-ներուն.
 
1. Հայ եկեղեցաբանութեան սահմանում 
ա. Ընդհանուր ներածական եւ եկեղեցաբանութեան աստուածա-շընչական հիմերը 
բ. Եկեղեցաբանութեան հայրաբանական ըմբռնողութիւնը մինչեւ Նիկիոյ տիեզերական ժողով (325)
գ. Եկեղեցաբանութեան ըմբռնողութիւնը ըստ երեք տիեզերական ժողովներու [Նիկիա (325), Կոստանդնուպոլիս (381) եւ Եփեսոս 
(431)]
դ. Հայ Եկեղեցւոյ եկեղեցաբանութիւնը ըստ հաւաքական աղօթքի աղբիւրներուն (Ժամագիրք, Շարակնոց, Պատարագամատոյց եւ այլն)
ե. Հայ Եկեղեցւոյ եկեղեցաբանութեան հայրաբանական ըմբռնո-ղութիւնը 
զ. Հայ Եկեղեցւոյ սահմանումը պատմութեան ընթացքին
է. Հայ Եկեղեցին այսօր եւ անոր աստուածաբանական հիմնա-ւորումը 
ը. Հայ Եկեղեցւոյ միութեան սահմանումը 
 	Ինչո՞ւ սկսիլ եկեղեցաբանութեան աստուածաշնչական հիմերով։
Գերման աստուածաբան Տիթրիխ Պոնհոֆֆըր (1906–1945) հետեւ-եալ խորհրդածութիւնը կը կատարէ քրիստոնեաներուն Աստուածա-շունչով սնանելուն առնչութեամբ. «Եթէ իսկապէս ճիշդ է որ մեզի համար, որպէս հասուն քրիստոնեաներու, դժուար է նոյնիսկ Հին Կտակարանէն շարունակական գլուխ մը հասկնալ, այս իրողութիւնը մեզի խորունկ ամօթ պէտք է պատճառէ։ Այս ի՞նչ վկայութիւն է Աստուածաշունչի մեր գի-տութեան եւ ընթերցանութեան մասին։ Եթէ մենք ծանօթ ըլլայինք մեր կարդացածին բովանդակութեան, յաջորդական գլուխները ըմբռնելը դժուար պիտի չըլլար, երբ մանաւանդ բաց Աստուածաշունչ մը ունենայինք մեր ձեռքին մէջ եւ ընթերցանութեան մասնակից դառնայինք։ Սակայն, պէտք է ընդունինք թէ Աստուածաշունչը մեծաւ մասամբ անծանօթ է մեզի։ Մեր յանցանքին գիտակցութիւնը, Աստուծոյ խօսքին մեր անտեսումը, մեզ կը մղէ՞ լրջօրէն եւ հաւատքով անտեսուածը ձեռք վերբերելու։ Եւ հոգեւո-րականները առաջինները պէտք չէ՞ ըլլան այդ քայլին դիմելու»։ (Հմմտ. Life Together, pp. 51–52)։
Չեմ յաւակնիր եկեղեցաբանութեան մասին սպառիչ տեղեկութիւն-ներ հաղորդել, այլ մի քանի աղբիւրներու օգտագործումով պիտի փորձեմ զայն բանալ՝ մեր յառաջիկայ հանդիպումներուն զայն առաւել խորացման ենթարկելու հրամայականը ընդգծելով։ 
Ըստ Էդուարդ Բ. Աղայեանի, «եկեղեցի» բառը ունի հինգ գործա-ծութիւններ. 1. Քրիստոնեաներու կրօնական-պաշտամունքային արարո-ղութիւններու շէնք, ժամ, տաճար. 2. Մէկ կրօնով միացած մարդոց ամբող-ջութիւն. 3. Քրիստոնէական կրօնը դաւանող մարդոց ամբողջութիւն. 4. Քրիստոնէական յատուկ դաւանութեամբ եւ պետով առանձին քրիստո-նէական համայնք. 5. Հոգեւորականներու կրօնական կազմակերպութ-իւնը որպէս հաստատութիւն, մարմին։ Ան նաեւ բացատրութիւններ կու տայ «եկեղեցազարդ»-էն մինչեւ «եկեղեցպան» բառերուն մասին։ (Հմմտ. Արդի Հայերենի Բացատրական Բառարան (Ա-Ձ), էջ 321)։
Ըստ Հրաչեայ Աճառեանի, «եկեղեցի» կը նշանակէ ժողովուրդ (Բ.Մն 10.3), հաւատացեալներու հաւաքոյթ, ժողովուրդ, տաճար։ Ան գործածուած է զանազան իմաստներով. Հաւաքոյթ ժողովուրդի, զինուորներու, ապա՝ հաւատացեալներու. հաւաքատեղի, ապա՝ եկեղեցի. ժողովի հրաւիրել, ժողով կազմել, խորհրդակցութեան ներկայ ըլլալ. եկեղեցական, կրօնաւոր, որ կը ծագի կոչել, դուրս կանչել բայէն եւ այս պատճառաւ երբեմն հայերէնի մէջ թարգմանուած է կոչումն, կոչարան։ Ապա, կը թուէ կարգ մը հայ եկեղեցական հայրերուն կողմէ եկեղեցի բառին գործածութիւնը։ (Հմմտ. Հայերէն Արմատական Բառարան (Հատոր Բ.), էջ 12–13)։
Ըստ Ստեփանոս Մալխասեանցի, «եկեղեցի» կը նշանակէ. 1. Մար-դոց ժողով, հաւաք. 2. Մարդոց բազմութիւն՝ միացած մէկ կրօնով. 3. Մար-դոց բազմութիւն, որ միացած է քրիստոնէական կրօնով. 4. Առանձին քրիս-տոնէական եկեղեցի՝ յատուկ դաւանաբանութեամբ եւ պետով. 5. Շէնք, ուր հաւատացեալ քրիստոնեաները կը ժողովուին կրօնական պաշտամունք կատարելու. ժամ, տաճար։ Ան նաեւ բացատրութիւններ կու տայ «եկեղե-ցաբար»-էն մինչեւ «եկեղեցօրհնէք» բառերուն մասին։ (Հմմտ. Հայերէն Բա-ցատրական Բառարան (Հատոր Ա.), էջ 555–556)։
Ըստ Փառէն Եպս. Մելքոնեանի, «Եկեղեցի բառը, որ յունարէնէ (eglisia) տառադարձուած բառ մ՛է, մէկէ աւելի իմաստներ ունի, եւ կը նշանակէ.
1. Ժողով, թէ՛ հասարակ (Գրծ 16.32, 39). եւ թէ՛ կրօնական (Գրծ 7.38։ - Մտ 16.18։ Ա. Կր 6.4) իմաստներով։ Այս իմաստով ունինք նաեւ եկեղե-ցանալ բայը, որ գործածուած է Ս. Գիրքի մէջ ժողովուիլ, հաւաքուիլ նշանակութեամբ (Ղկ 8.3–4)։
2. Ժողովատեղի, ժողովարան, որ կը կոչուի նաեւ Տուն աղօթքի կամ Տուն Աստուծոյ եւ Տաճար-բնակարան Աստուծոյ (Ա. Տմ 3.15)։
3. Ժողովուրդ, այսինքն քրիստոնեայ հաւատացեալներու բազմութ-իւն կամ հասարակութիւն։
4. Եկեղեցւոյ իշխանութիւն կամ հեղինակութիւն, որ թէ՛ մասնաւոր կամ ազգային եւ թէ՛ քրիստոնէական ընդհանուր առումով, կը վարէ Եկեղեցւոյ մը կամ եկեղեցիներու կրօնական, դաւանական եւ կարգա-պահական խնդիրներուն տնօրէնութիւնն եւ պահպանութիւնը՝ հոգեւոր եւ բարոյական իշխանութեամբ»։ (Յօդուածներ եւ Ուսումնասիրութիւններ, էջ 283)։
Ըստ Ժամանակակից Հայոց Լեզվի Բացատրական Բառարան-ի, «եկեղեցի» կը նշանակէ. 1. Քրիստոնէական կրօնական շէնք, ուր ժողո-վուրդը կը հաւաքուի կրօնական պաշտամունքի. տաճար, ժամ. 2. Քրիս-տոնեաներու կրօնական համայնք. 3. Դաւանանքներու եւ ծէսերու համա-կարգով միաւորուած քրիստոնէական կազմակերպութիւն. 4. Դաւա-նանքներու եւ ծէսերու համակարգով միաւորուած քրիստոնէական կազ-մակերպութեան ղեկավարութիւն՝ եկեղեցականութիւն. 5. Եկեղեցիին մէջ խմբուած բազմութիւն։ Ան նաեւ բացատրութիւններ կու տայ «եկեղե-ցական»-էն մինչեւ «եկեղեցպան» բառերուն մասին։ (Հմմտ. Ժամանակա-կից Հայոց Լեզվի Բացատրական Բառարան (Հատոր Ա.), էջ 546)։
Ըստ Նոր Բառգիրք Հայկազեան Լեզուի-ի, «եկեղեցի» կը նշանակէ հաւաքման հրաւէր, եւ այս պատճառաւ հայերէնով թարգմանուած է կոչումն, կոչարան, ժողով, ժողովուրդ, ժողովարան։ Նոր եկեղեցին Քրիս-տոսի եկեղեցին է, Քրիստոսի հօտը, Աստուծոյ հաւատացեալ ժողովուրդը, որ իր հաւատքը ապրելու կոչուած է։ Եբրայերէնով եկեղեցի (քահալ) կը նշանակէ ժողովի համար հաւաքուիլ։ Հին եկեղեցին Իսրայէլի տունն է, եբրայեցի ժողովուրդը՝ Աբրահամէն մինչեւ Քրիստոս։ Իսկ հին եկեղեցւոյ եւ նոր եկեղեցւոյ միասնականութիւնը հաստատելով Եզնիկ Կողբացի կ՚ըսէ. «Եկեղեցի Աստուծոյ ի սկզբանէ աշխարհի էր»։ Յոյներ եկեղեցի ըսելով կը հասկնային Աթէնքի մէջ կազմուած ժողովը եւ անոր ատեանը (նիստը)։ Եկեղեցին հաւատացեալներուն ժողովարանն է, տաճարը, ժամը, ժողովանոցը, աղօթարանը, սրբարանը։ Հաւատացեալը որպէս սուրբ անձ «Աստուծոյ տաճար» կը կոչուի։ Ան նաեւ բացատրութիւններ կու տայ «եկեղեցաբլուր»-էն մինչեւ «եկեղեցօրհնէք» բառերուն մասին։ (Հմմտ. Նոր Բառգիրք Հայկազեան Լեզուի (Հատոր Ա.), էջ 650–651)։ 
Ըստ Հայկական Սովետական Հանրագիտարան-ի, առհասարակ «եկեղեցի» կը նշանակէ ընդհանուր ժողով, ժողովատեղ, շինութիւն ժողով-ներու համար։ Իսկ մասնաւորաբար ունի երկու նշանակութիւններ. 1. Որեւէ կրօնի հետեւորդներու խիստ կեդրոնացուած ինքնակառավարուող միաւորում՝ դաւանաբանութեան եւ պաշտամունքի կայուն համակարգով, կառավարման նուիրապետական սկզբունքով։ 2. Քրիստոնէական դաւա-նանքի պաշտամունքի շէնքը, ուր կը կատարուի քրիստոնեաներու կրօ-նական ծիսակատարութիւնը՝ ժամասացութիւնը։ (Հմմտ. Հայկական Սո-վետական Հանրագիտարան (Հատոր Գ.), էջ 496–497)։  
Ըստ The Oxford Dictionary of the Christian Church-ի, անգլերէն church բառը (ինչպէս նաեւ գերմաներէն kirche) կը սերի յունարէն kiriakon բառէն, որ «Տէրունի, Տիրոջ օր» կը նշանակէ եւ սկզբնապէս կը գործածուէր եկե-ղեցւոյ շէնքին համար։ Իսկ լատիներէն ecclesia բառը (ինչպէս նաեւ ֆրանսերէն eglise) թէեւ կը սերի յունարէն ecclesia բառէն եւ այսօր կ՚ակ-նարկէ եկեղեցւոյ շէնքին, սակայն յունական աշխարհիկ գործածութենէ անցած է կրօնականին եւ կը յատկանշէ ինքնավար քաղաքի մը քաղա-քացիներուն հաւաքոյթը, ինչպէս օրինակ Եփեսոսի «օրինաւոր հաւա-քոյթը» (Գրծ 19.39)։ Աստուածաշունչի Եօթանասնից թարգմանութեան մէջ ecclesia-ն իսրայէլացիներու համախմբումն էր եւ մանաւանդ ուխտի այն մանուկներունը որ իրենց մէջ գտնուող օտարականներուն կը հակադրուէր (Բ.Օր 23.3 եւ Նե 13.1–3)։ Եկեղեցին այս հասկացողութեամբ գործածուած է նաեւ Գրծ 7.38-ի մէջ։ (Հմմտ. The Oxford Dictionary of the Christian Church, էջ 286–287)։
Աւետարաններուն մէջ Քրիստոս երկու առիթներով կ՚օգտագործէ եկեղեցի բառը։ Առաջին, Մտ 16.18-ի մէջ, ակնարկելով Պետրոս Առաք-եալի «Դուն Քրիստոսն ես, կենդանի Աստուծոյ Որդին» (Մտ 16.16) յայ-տարարութեան, երբ կ՚ըսէ. «Քեզի կ՚ըսեմ՝ թէ ժայռ ես դուն, եւ այդ ժայռին վրայ պիտի շինեմ իմ եկեղեցիս, զոր մահն անգամ իր ամբողջ զօրութեամբ պիտի չկրնայ յաղթահարել»։ Երկրորդ, երբ մեղանչող եղբօր ազդարա-րութեան մասին կ՚ուսուցանէ եւ Մտ. 18.17-ին մէջ կ՚ըսէ. «Իսկ եթէ անոնց ալ մտիկ չընէ՝ բոլոր հաւատացեալներուն ներկայութեան (եկեղեցւոյ) ըսէ, եւ եթէ անոնց ալ մտիկ չընէ՝ զինք նկատէ հեթանոս մը կամ մաքսաւոր մը»։
Գործք Առաքելոցի մէջ քրիստոնէական համախմբումին ակնարկող պահը առաջին հաւատացեալներուն կեանքը պատմելէ ետք, 2.47-ին մէջ կ՚աւելցնէ՝ «Իսկ Տէրը օրէ օր եկեղեցիին մէջ փրկուածներուն թիւը կ՚ա-ւելցնէր»։ Երկրորդ անգամ եկեղեցիի գործածութեան կը հանդիպինք Անանիայի եւ Սափիրայի խաբեբայութեան շրջագիծին մէջ, երբ Գրծ 5.11-ի մէջ կը կարդանք. «Մեծ վախ մը պատեց ամբողջ եկեղեցին եւ բոլոր անոնք՝ որ լսեցին այս դէպքը»։ Իսկ Գրծ 8.1-ը կ՚ակնարկէ Երուսաղէմի տեղական քրիստոնեայ համայնքին՝ «Նոյն օրը Երուսաղէմի եկեղեցւոյ դէմ մեծ հալա-ծանք սկսաւ»։ 
Պօղոս Առաքեալի Նամակները յստակօրէն ցոյց կու տան թէ յու-նախօս քրիստոնեաները եկեղեցի բառով կը հասկնային թէ՛ տեղական քրիստոնեայ համայնքն ու համայնքները (Գրծ 11.26, Գղ 1.2, Ա.Թս 1.1) եւ թէ՛ ամեն տեղ սփռուած ամբողջ քրիստոնեայ համայնքը (Ա.Կր 12.28)։ 
     	1996-ին Անթիլիասի մէջ հրատարակուած Նոր Կտակարան-ի Բա-ռարանին մէջ հետեւեալը կը կարդանք եկեղեցի բառին մասին. «Տա-ռադարձութիւնն է Յունարէն բառի մը, ekklesia, որ կը նշանակէ հաւա-տացեալներու համախմբումը, կամ՝ Աստուծոյ ժողովուրդին համախըմ-բումը, եւ այդ իմաստով գործածուած է նաեւ ՀԿ մէջ։ Հետեւաբար ՆԿ մէջ Եկեղեցի բառը կապ չունի պաշտամունքի վայրին կամ շէնքին հետ, այլ՝ առհասարակ հաւատացեալներու ամբողջութիւնը կը նշէ (Մտ 16.18։ Գրծ 20.28։ Ա.Կր 10.32, 12.28։ Եփ 5.24։ Կղ 1.18 եւ 24 եւլն), կամ քրիստոնէական տեղական համայնքի մը տրուած կոչումն է (Գրծ 8.1, 14.22, 20.17։ Հռ 16.16։ Ա.Կր 1.2 եւլն)»։ (Աստուածաշունչ Նոր Կտակարան Յիսուս Քրիստոսի, էջ 863)։
Նոր կտակարանեան ըմբռնողութեամբ, եկեղեցին Նոր Իսրայէլն է եւ վաւերական ժառանգորդը Հին Իսրայէլի տրուած աստուածային խոս-տումներուն։ Այս պատճառաւ ալ Տէրը Աստուծոյ Թագաւորութիւնը քարո-զեց մարդոց եւ իր առաքեալները ընտրեց եկեղեցւոյ սրբագործման առա-քելութիւնը իրագործելու եւ տարածելու համար։ Եկեղեցին հաւատաց-եալներուն համախմբումն է. որովհետեւ, քրիստոնեան առանձինն ապրող եւ աղօթող հաւատացեալ մը չէ, այլ՝ եկեղեցւոյ անդամ մըն է։ Քրիստոս երբ իր հետեւորդները ընտրեց, անոնցմէ իւրաքանչիւրին ըսաւ. «Հետեւէ՛ ինծի» (Մտ 4.19, 9.9) եւ զանոնք եղբայրասիրութեան նոր ապրելաձեւի մը ու համայնական կեանքի մը հրաւիրեց՝ Աստուծոյ Թագաւորութեան աշակերտ դարձնելով եւ աճող համայնքին փրկագործութեան առաքելութ-իւնը եկեղեցւոյ վստահելով։ Աւելի ուշ էր որ եկեղեցին հաստատու-թենական նկարագիր զգեցաւ։ 
Պօղոս Առաքեալ եկեղեցին կ՚ըմբռնէ որպէս Քրիստոսի մարմինը (Կղ 1.24, Ա.Կր 12.27), Քրիստոսի հարսը (Բ.Կր 11.2, Եփ 5.32) եւ Քրիստոսի տաճարը (Ա.Կր 3.16, Բ.Կր 6.16, Եփ 2.20–22)։ Իսկ Պետրոս Առաքեալ եկեղեցին կը բնորոշէ հետեւեալ բառերով. «Դուք ընտրուած ցեղ մըն էք, թագաւորելու կոչուած քահանաներ, սուրբ ազգ մը, Աստուծոյ սեփական ժողովուրդը» (Ա.Պտ 2.9)։ 
Եկեղեցին ինքզինք կ՚իրագործէ Քրիստոսի երկրորդ գալուստի փա-ռաւորման ակնդէտ սպասումով։ Ա՛յս է որ եկեղեցին մարդկային ընկե-րակցութենէ կը վերածէ վախճանաբանական համայնքի, որ Ս. Հոգիին շնորհներովը զարդարուած՝ մինչեւ աշխարհի աւարտը դէպի փրկութիւն կը դիմէ։ Ա՛յս է որ եկեղեցին կը վերածէ communion-ի, communication-ի եւ community-ի ‏(հաղորդութիւն, հաղորդակցութիւն եւ համայնք)։
Ըստ Dictionary of the Ecumenical Movement-ի, եկեղեցին Աստուծոյ Թագաւորութեան սպասումը կրաւորական վիճակի մէջ չ՚ակնկալեր, այլ իր պաշտամունքով (leitourgia), Աւետարանի քարոզչական վկայութեամբ (martyria, witness) եւ ընկերային ծառայութեամբ (diakonia) զՔրիստոս մնա-յուն ներկայութիւն կը դարձնէ աշխարհի մէջ։ (Հմմտ. Dictionary of the Ecumenical Movement, էջ 176)։ 
Եկեղեցին որպէս koinonia (communion, fellowship, հաղորդութիւն, եղբայրութիւն) կը բնորոշուի։ Koinonia-ն որ գոյութիւն ունի Ս. Երրոր-դութեան՝ Հօր, Որդիին եւ Ս. Հոգիին մէջ (Յհ 14.17, Ա.Յհ 1.2–10, Բ.Պտ 1.4, Ա.Կր 1.9, Բ.Կր 13.13), կեանքին առանցքն է բոլոր անոնց որոնք զՅիսուս Քրիստոս որպէս Տէր եւ Փրկիչ կը խոստովանին։ Անոնք աւետարանն ու առաքելական հաւատքը կը բաժնեկցին վկայութեամբ եւ ծառայութեամբ (Բ.Կր 8.4, Հռ 15.26, Գրծ 2.32)։ Այս koinonia-ն Քրիստոսի մէջ համայնական կեանք է մկրտութեան (Հռ 6), սուրբ պատարագի (Ա.Կր 10–11) եւ հոգեւոր առաջնորդներու ուսուցման շնորհիւ (Եբր 13)։ Իւրաքանչիւր տեղական քրիստոնէական համայնք (եկեղեցի) koinonia-ով կապուած է այն քրիս-տոնէական տեղական համայնքներուն (եկեղեցիներուն), որոնց հետ նոյն հաւատքը ունի։ Այսպիսով եկեղեցին կը դառնայ Աստուծոյ խօսքին պարգեւը, Աստուծոյ սիրոյն ներգործօն ներկայութիւնը աշխարհի վրայ եւ Աստուծոյ ուխտեալ ժողովուրդը, որ իր ծառայութեամբ եւ մարգարէական կոչումով կ՚ապրի Աստուծոյ Թագաւորութիւնը։ (Հմմտ. Նոյն, էջ 184)։
Որպէս Յիսուս Քրիստոսի խորհրդական մարմին, անդրանիկ եկե-ղեցին Երուսաղէմի Վերնատան մէջ հաւաքուեցաւ, ստացաւ Ս. Հոգին (Գրծ 2.1–13), աճեցաւ եւ ապրեցաւ իր համայնական կեանքը (Գրծ 2.41–47)։ Այս եկեղեցին հիմնուած է Պետրոս Առաքեալի բերնով կատարուած «Դուն Քրիստոսն ես, կենդանի Աստուծոյ Որդին» (Մտ 16.16) յայտարարութեան վրայ, որուն Տէրը պատասխանեց. «Երանի՜ քեզի, Սիմոն, Յովնանի որդի, որովհետեւ ատ քեզի յայտնողը մարդ մը չէր, այլ իմ Հայրս, որ երկինքի մէջ է։ Քեզի կ՚ըսեմ՝ թէ ժայռ ես դուն, եւ այդ ժայռին վրայ պիտի շինեմ իմ եկեղեցիս, զոր մահն անգամ իր ամբողջ զօրութեամբ պիտի չկրնայ յաղթահարել։ Քեզի պիտի տամ երկինքի արքայութեան բանալիները, եւ ինչ որ կապես երկրի վրայ՝ կապուած պիտի ըլլայ երկինքի մէջ, եւ ինչ որ արձակես երկրի վրայ՝ արձակուած պիտի ըլլայ երկինքի մէջ» (Մտ 16.17–19)։ 
Կաթոլիկ Եկեղեցին այս երանութեան վրայ կը փորձէ հիմնել պա-պական դրութիւնը։ Մաղաքիա Արք. Օրմանեան պատշաճօրէն կը բա-ցատրէ թէ ինչպէս այդ փորձը ձախաւեր դուրս եկած է (Համապատում, էջ 228–231)։ Ասոր կ՚անդրադառնայ նաեւ Փառէն Եպս. Մելքոնեան (Յօդուած-ներ եւ Ուսումնասիրութիւններ, էջ 341–343, 348–351)։
Ըստ Քրիստոնյա Հայաստան Հանրագիտարան-ի, նոր կտակարան-եան եկեղեցի,–այսինքն հաւատացեալ ժողովուրդ,– ըլլալ կը նշանակէ ըլլալ Քրիստոսի արիւնով սրբուած եւ արդարացած անհատ (Ա.Կր 3.16), Տիրոջ ժողովուրդ (Գրծ 20.28), Ս. Հոգիին շնորհներով ամրացուող կառոյց (Ա.Կր ‎14.4), սուրբ մարմին՝ որուն գլուխը Քրիստոս է (Եփ 5.21–30)։ Եկեղեցին Ս. Հոգիին կենարար զօրութեամբ (Ա.Կր 12.13) եւ սիրով իրարու զօդուած (Ա.Կր 13) զանգուած մըն է։ (Հմմտ. Քրիստոնյա Հայաստան Հան-րագիտարան, էջ 303)։ 
Եկեղեցւոյ գլուխը Քրիստոս է (Կղ 1.18) եւ իրմով եկեղեցին «ճշմար-տութեան սիւնը եւ խարիսխն է» (Ա.Տմ 3.15)։
Եկեղեցին կը բաղկանայ (ա) երկնային անդամներէ եւ (բ) երկրային անդամներէ։ (ա) Երկնայինը կը կոչուի յաղթական կամ անդրանկաց եկե-ղեցի (Եբր 12.23), սուրբերու ժողով, որ ննջեցեալ սուրբերու բազմութիւնն է եւ կը բարեխօսէ երկրային եկեղեցւոյ համար։ (բ) Երկրային եկեղեցին կը կոչուի զինուորեալ եկեղեցի եւ երկրի վրայ գտնուող հաւատացեալներու խումբն է, որ մնայուն մարտնչումի մէջ է իր սրբութիւնը իրագործելու համար։ Յաղթական եւ զինուորեալ անդամներով եկեղեցին մէկ ամբող-ջութիւն կը կազմէ։
Ըստ Գարեգին Ա. Ամենայն Հայոց Կաթողիկոսի, եկեղեցին անտե-սանելի եւ տեսանելի իրականութիւն մըն է միաժամանակ։ Եկեղեցին իբ-րեւ անտեսանելի իրականութիւն մը՝ խորհուրդ մըն է, որ կը զգացուի հաւատացեալներու կողմէ իբրեւ ներքին համայնական իրականութիւն մը, որով մարդիկ իրենք զիրենք կապուած կը զգան իրարու եւ իրարմով՝ Քրիստոսի։ Եկեղեցւոյ տեսանելի հանգամանքը կ՚արտայայտուի հետեւեալ չորս գլխաւոր տարրերուն մէջէն, որոնք կը բաղկացնեն զայն իբրեւ տիեզերքի մէջ շօշափելի իրականութիւն. 1. Դաւանութիւն կամ հաւատոյ հանգանակ (dogma կամ credo). 2. Բարոյական (ethics կամ moral). 3. Ծէս կամ պաշտամունք (rite կամ worship). 4. Վարչութիւն կամ նուիրապե-տութիւն (administration կամ hierarchy)։ (Հմմտ. Կրօնական, Աստուածա-բանական եւ Հայագիտական Երկեր (Հայերէն Շարք, Գ. Հատոր՝ Աստուածաբանութիւն), էջ 147–149)։ Հոս զանց ըրած եմ Նոր Կտակա-րանին մէջ գտնուող այն բաժինները որոնք կ՚ակնարկեն եկեղեցւոյ նուիրա-պետութեան (սարկաւագներ, երէցներ, եպիսկոպոսներ), որուն քննար-կումը պիտի կատարուի կանոնական-վարչական հարցեր գլխակար-գումին տակ, եւ որուն համար կարելի է օգտուիլ հետեւեալ աղբիւրներէն՝ Raymond E. Brown, The Churches the Apostles Left Behind, Paulist Press, New York/Mahwah, c1984 եւ John D. Zizioulas, Eucharist, Bishop, Church, Holy Cross Orthodox Press, Brookline, Massachusetts, c2001։ Եկեղեցաբանութեան համար կարելի է նկատի ունենալ Քրիստոնէական Կաթողիկէ Եկեղեցւոյ, Վատիկանի Հրատարակչատուն, 1997 հատորը, իսկ հայ եկեղեցաբա-նութեան համար՝ Archbishop Tiran Nersoyan, Armenian Church Historical Studies, New York City, c1996 հատորին Church History բաժինը։
Ըստ Շնորհք Եպս. Գալուստեանի այնքա՜ն դիպուկ սահմանումին, եկեղեցին է «Ժողով հաւատացելոց, որոնք մէկ հաւատքով եւ մէկ մկրտութ-եամբ կապուած են Քրիստոսի իբրեւ իրենց Տիրոջ եւ Փրկչին, կը պաշտեն մէկ ճշմարիտ Աստուած՝ Ամենասուրբ Երրորդութիւնը, մէկ հաստատուն յոյսով կ՚ակնկալեն փրկութեան եւ Աստուծոյ երանական տեսութեան, եւ մէկ անկեղծ սիրով միացած են իրարու Ս. Հոգիով, ի հաղորդութեան են նոյն խորհուրդներու, եւ կը կառավարուին նոյն նուիրապետական իշխա-նութեամբ» (Տեղիք Աստուածաբանութեան, Երուսաղէմ, 1993, էջ 8)։ Սրբա-զանը նաեւ հակիրճ կերպով կը բացատրէ այս սահմանումը (Նոյն, էջ 8–9)։
Կ՚աւարտեմ Պօղոս Առաքեալի եփեսացիներուն յղած նամակին այն մէջբերումով որ կ՚ընդգծէ վախճանաբանական եկեղեցւոյ թանձրացեալ երանութիւնը. «Այո՛, կ՚աղօթեմ որ Աստուած ձեր մտքի աչքերը լուսաւորէ, որպէսզի գիտնաք՝ թէ ի՛նչ է այն յոյսը որուն հրաւիրեց ձեզ, եւ ի՜նչ ճոխ ու փառաւոր է խոստումը՝ որ իր ընտրեալները պիտի ժառանգեն, եւ ի՜նչ գերազանց ու մեծ է այն ոյժը, կարողութիւնն ու զօրութիւնը, որ կը ներգործէ հաւատացեալներուս մէջ։ Այդ ներգործող զօրութիւնը Աստուած ցոյց տուաւ Քրիստոսի անձին վրայ, զայն մեռելներէն յարուցանելով եւ երկինքի մէջ նստեցնելով իր աջ կողմը, ոգեղէն աշխարհի բոլոր իշխանութիւններէն ու պետութիւններէն, զօրութիւններէն ու տէրութիւններէն գերիվեր, եւ դեռ ուրիշ անուններով ծանօթ բոլոր իշխանութիւններուն վրայ, թէ՛ ներկայ աշխարհին մէջ եւ թէ՛ գալիքին։ «Աստուած ամեն բան անոր իշխանութեան ենթարկեց» եւ եկեղեցւոյ գլուխ կարգեց զայն՝ վեր ամեն բանէ։ Հետեւաբար եկեղեցին Քրիստոսի մարմինն է, ամբողջացումն է Քրիստոսի, որ կ՚ամ-բողջացնէ ամեն ինչ, ամեն տեղ» (Եփ 1.18–23)։

